Geguritan wajib Subasita Tembang prasaja tur utama Pyayoga kanggo kabeh manungsa Ing satindak tandukira Supaya katon wibawa Ukara nyuwun pangapura wiwit langka Biyen wong Jawa kondhang kaloka Amarga alusing basa lan tata susila Basa alus wis meh ra ana Ngoyak ombyaking donya Dadi lali marang kang luwih utama Ya karana tata susila lan subasita Supayane raga duwe rega Basa Jawa bakal dadi memedi Mungguhing bocah-bocah saiki Yen celathu wae angel dingerteni Luwih-luwih wong kang rumangsa ngerti Mula ta mula ... Ayo padha mbudidaya Murih basa Jawa, subasita, lan tatakrama Tansah ngrembaka ing nuswantara Ayo padha predhuli Ngayogyakarta papan ngleluri Rembakaning budaya Jawi Murih lestari Hartini
Geguritan pilihan Satemene Aku Isin Satemene aku isin ngaku Jawa mung sinamudana jiwa Jawa cuwil pating crimpil nyongkel jati dhiri kabur kumleyang kasendhal mayang ing awang-awang Satemene aku isin ngaku Jawa nanging ninggal subasita nyikut kanca nyundhul mandhuwur ngidak ngisor Jawa mung sarana pancadan nggayuh pangalembananing liyan sinamar alusing budi linebon crangaping eri Satemene aku isin isin geneya aku ora isin jiwa Jawa kang adiluhung mung srana anggung kumalungkung bedane apa karo Bilung kang punggung Satemene aku isin ndhadha tumanduk kang kurang trapsila nanging hyang bagaskara tetep setya madhangi laku sadawane rina aku kudu dadi wong Jawa kang eling purwa duksina Rita Nuryanti
Geguritan pilihan Ngger Balia Winahya lekasing sedyatama. Guritku ambuka lebeting wardaya. Anggugah sumilaking daya pangrasa pamothahing batin. Ngger.mangertiya. Jroning nala anelangsa. Lamun mulat sarira amiling jiwangga. Nyumurupi pasrawungan wus adoh mring budaya jati. Najan karsa anglenggana, nanging adrenging nala murup ambarabak. Geneya rasa iki datan suwala? Ngger, waspadakna! Apa iki tumibaning kawibawan iya jati dhiri? Kenthir kalantur donyaning wektu lan ombyking jaman. Apa iya ati bakal selak, pikir tanpa nalar budi tan rinasa? Ngger, apa iya Bapa nagih kalawan prasetyaning jati, angleluri luhuring bangsa? Ibu bumi wus sumarah marang jatining pesthi, mulih mula mulanira. Jatining rasa Jawaning jiwa lantiping basa luhuring budaya misuwuring bangsa